পাকিস্তানের মাটিতে থাকা জঙ্গি শিবিরের উপরে আকাশপথে হামলার কথা সরকারিভাবে ঘোষণা করল ভারত। বিদেশ মন্ত্রকের দাবি অনুযায়ী, ভারতের এই হামলায় জইশ-ই-মহম্মদের সব থেকে বড় প্রশিক্ষণ শিবির ধ্বংস করা হয়েছে। সম্ভবত মারা গিয়েছে জইশ-ই-মহম্মদ প্রধান মাসুদ আজহারের শ্যালক মৌলানা ইউসুফ আজহারও। 
পাকিস্তানের মাটিতে হামলার এই ঘটনা নিয়ে বিদেশ সচিব বিজয় গোখলে একটি লিখিত বিবৃতি পড়ে শোনান সংবাদমাধ্যমকে। সেখানে বলা হয়, ‘‘১৪ ফেব্রুয়ারি পাকিস্তান-ভিত্তিক জইশ-ই-মহম্মদ একটি আত্মঘাতী হামলা চালায় পুলওয়ামায়। যে ঘটনায় চল্লিশ জনেরও বেশি আধা-সেনা শহিদ হন। পাকিস্তানের বাহাওয়ালপুরে জইশ-ই-মহম্মদের সদর দফতর রযেছে। গত দু’ দশক ধরে পাকিস্তানে সক্রিয় জইশ জঙ্গিরা। ভারতের পক্ষ থেকে বার বার প্রমাণ দেওয়া হলেও পাকিস্তান এ বিষয়ে কোনও ব্যবস্থা নেয়নি। বিশ্বস্ত সূত্রে ভারত জানতে পারে যে, আরও আত্মঘাতী হামলা চালানোর প্রস্তুতি নিচ্ছে জইশ-ই-মহম্মদ। এই অবস্থায় ভারতের পক্ষ থেকে স্বতঃপ্রণোদিত আক্রমণ জরুরি ছিল। সেই মতো এ দিন বালাকোটে জইশের বৃহত্তম প্রশিক্ষণ শিবির ধ্বংস করেছে ভারত। এই হামলায় জইশের সিনিয়র কম্যান্ডর, প্রশিক্ষকরা ছাড়াও প্রশিক্ষণাধীন প্রচুর সংখ্যক ফিদায়েঁ জঙ্গি নিহত হয়েছে। মাসুদ আজহারের শ্যালক মৌলানা ইউসুফ আজহার ওরফে ওস্তাদ ঘাউরি এই প্রশিক্ষণ শিবিরের মাথা ছিল। একটি পাহাড়ের উপরে জঙ্গলের মধ্যে এই প্রশিক্ষণ শিবিরটি ছিল। এই অভিযানের নির্দিষ্ট লক্ষ্য ছিল জইশের ওই প্রশিক্ষণ শিবির। কোনও সাধারণ মানুষের যাতে ক্ষতি না হয়, তা নিশ্চিত করেই এই অসামরিক স্বতঃপ্রণোদিত হামলা চালানো হয়েছে। ভারত সরকার সন্ত্রাস মোকাবিলায় অঙ্গীকারবদ্ধ। আমরা আশা করি, জঙ্গিদের বিরুদ্ধে পাকিস্তান সদর্থক পদক্ষেপ নেবে।’’ 

এই বিষয়ে অন্যান্য খবর

ঘরে ঢুকেও মারতে পারি, বুঝিয়ে দিতেই কি আকাশপথে মোক্ষম হানা
পাকিস্তানকে সবক শেখালো ‘মিরাজ’, চিনে নিন বদলার নায়ককে


যদিও সংবাদমাধ্যমের পক্ষ থেকে কোনও প্রশ্নের উত্তর দেননি বিদেশ সচিব। তবে পরবর্তী সময়ে এই বিষয়ে আরও তথ্য পাওয়া গেলে সংবাদমাধ্যমে জানানো হবে বলে বিদেশমন্ত্রকের তরফে জানানো হয়েছে। পাকিস্তান অবশ্য ভারতের এই হামলার কথা স্বীকার করলেও তাতে কোনও ক্ষয়ক্ষতি হয়নি বলে দাবি করেছে।